ระเบียบกรมการขนส่งทางบก ว่าด้วยรางวัลนำจับ พ.ศ.2535

ระเบียบกรมการขนส่งทางบก

ระเบียบกรมการขนส่งทางบก
ว่าด้วยรางวัลนำจับ
พ.ศ.
๒๕๓๕

เพื่อให้การปฏิบัติตามระเบียบกระทรวงการคลังว่าด้วยการจ่ายเงินในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕ ลงวันที่ ๙ กรกฎาคม พ.ศ. ๒๕๓๔ เป็นไปด้วยความเรียบร้อยเหมาะสมและถูกต้องรัดกุม
กรมการขนส่งทางบกจึงวางระเบียบเกี่ยวกับหลักเกณฑ์และวิธีการแจ้งความนำจับ
การรับแจ้งความ ตลอดจนการจ่ายเงินรางวัลนำจับไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมการขนส่งทางบกว่าด้วยรางวัลนำจับ
พ.ศ. ๒๕๓๕

ข้อ ๒[๑]  ระเบียบนี้ให้ใช้บังคับตั้งแต่วันที่ ๑๓
พฤศจิกายน พ.ศ. ๒๕๓๕ เป็นต้นไป

ข้อ ๓ 
ให้ยกเลิกระเบียบกรมการขนส่งทางบกว่าด้วยรางวัลนำจับ พ.ศ. ๒๕๒๗
บรรดาระเบียบ ข้อบังคับ
หรือคำสั่งอื่นใดในส่วนที่กำหนดแล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  การรับแจ้งความตามข้อ ๑๘
แห่งระเบียบกระทรวงการคลังว่าด้วยการจ่ายเงินรางวัลในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕
ให้กระทำเป็นลายลักษณ์อักษรตามแบบบันทึกการรับแจ้งความนำจับที่กรมการขนส่งทางบกกำหนดไว้ท้ายระเบียบนี้
โดยให้ผู้รับแจ้งความสอบถามผู้แจ้งความนำจับถึง วัน เดือน ปี เวลา
สถานที่และข้อเท็จจริง ลักษณะแห่งความผิดพฤติการณ์ต่าง ๆ ที่ความผิดนั้นได้กระทำลง
รวมทั้งลักษณะของรถและรูปพรรณของผู้ประจำรถหรือผู้ที่เกี่ยวข้องหรือรายละเอียดอื่นที่จะเป็นประโยชน์แก่การจับกุมแล้วให้บันทึกรายละเอียดนั้นไว้ในบันทึกการรับแจ้งความนำจับ
ในกรณีที่ไม่มีแบบบันทึกการรับแจ้งความนำจับ
ให้ผู้รับแจ้งความจัดทำบันทึกขึ้น
โดยให้มีข้อความในทำนองเดียวกันกับการบันทึกในวรรคแรก

ข้อ ๕ 
เมื่อผู้รับแจ้งความจัดทำบันทึกการรับแจ้งความนำจับเรียบร้อยแล้ว
ให้ผู้รับแจ้งความออกเอกสารหลักฐานการรับแจ้งความ
(เอกสารส่วนท้ายของบันทึกการรับแจ้งความนำจับตามข้อ ๔)
ให้แก่ผู้แจ้งความนำจับไว้เป็นหลักฐาน

ข้อ ๖ 
ในกรณีที่ผู้แจ้งความนำจับไม่อาจนำความไปแจ้งต่อผู้มีอำนาจรับแจ้งความได้ทันที
ให้ผู้ตรวจการผู้ทำการจับกุมบันทึกการรับแจ้งความเป็นลายลักษณ์อักษรไว้ก่อน
โดยจะใช้แบบบันทึกการรับแจ้งความนำจับหรือไม่ ก็ได้
และในกรณีที่มิได้ใช้แบบบันทึกการรับแจ้งความนำจับให้บันทึกข้อความในทำนองเดียวกันกับการบันทึกในข้อ
๔
เมื่อผู้ตรวจการทำการจับกุมแล้วให้ทำรายงานการจับกุมต่อผู้มีอำนาจรับแจ้งความภายในวันนั้น
หรือภายใน ๗๒ ชั่วโมง
นับแต่ส่งตัวผู้ต้องหาแก่พนักงานสอบสวนหรือนับแต่ได้ทำการเปรียบเทียบปรับ
แล้วแต่กรณี

ข้อ ๗ 
เมื่อผู้มีอำนาจรับแจ้งความได้รับรายงานจากผู้ตรวจการตามข้อ ๖ แล้ว
ให้บันทึกรับรองการรับแจ้งความนำจับ แล้วลงลายมือชื่อกำกับไว้เป็นหลักฐาน

ข้อ ๘  เมื่อคดีถึงที่สุดแล้ว
ให้ผู้ตรวจการทำการจับกุมจัดให้มีการรับรองผลคดีตามแบบที่กรมการขนส่งทางบกกำหนดไว้ท้ายระเบียบนี้
และจัดให้มีบัญชีรายละเอียดการขอรับเงินรางวัลตามแบบแนบท้ายระเบียบกระทรวงการคลังว่าด้วยการจ่ายเงินรางวัลในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕ เพื่อเสนอผู้มีอำนาจรับแจ้งความ
และให้ส่งสำเนาพร้อมเงินค่าเปรียบเทียบปรับให้ฝ่ายเปรียบเทียบ
หรือฝ่ายวิชาการขนส่ง เพื่อนำส่งฝ่ายการเงินและบัญชี กรมการขนส่งทางบก
หรือนำส่งเจ้าหน้าที่การเงินและบัญชีของสำนักงานขนส่งจังหวัดแล้วแต่กรณี จำนวน ๑
ฉบับ

ข้อ ๙  เมื่อฝ่ายการเงินและบัญชี
กรมการขนส่งทางบก หรือเจ้าหน้าที่การเงินและบัญชีของสำนักงานขนส่งจังหวัด
แล้วแต่กรณี
ได้รับสำเนาบัญชีรายละเอียดการขอรับเงินรางวัลพร้อมเงินค่าเปรียบเทียบปรับแล้ว
ให้แบ่งเงินที่ได้รับเพื่อลงบัญชีเป็นรายได้แผ่นดิน
และลงบัญชีเงินรางวัลรอการจ่ายแล้วนำส่ง หรือนำฝากกระทรวงการคลัง หรือคลังจังหวัด
หรือธนาคารพาณิชย์ที่กระทรวงการคลังให้ความเห็นชอบ แล้วแต่กรณี
และเมื่ออธิบดีกรมการขนส่งทางบกหรือผู้ซึ่งอธิบดีกรมการขนส่งทางบกมอบหมายสั่งจ่ายเงินรางวัลแล้ว
ให้เบิกจากบัญชีเงินฝากรางวัลรอการจ่าย โดยการบันทึกรายการตามข้อ ๑๓
ของระเบียบกระทรวงการคลัง
ว่าด้วยการจ่ายเงินรางวัลในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕ และให้ทำการจ่ายเงินให้เป็นไปตามที่กำหนดในข้อ ๑๖ และ ข้อ ๑๗
ของระเบียบกระทรวงการคลังดังกล่าว
ในกรณีที่ผู้มีสิทธิรับเงินรางวัลมิได้ขอรับเงินรางวัลในคดีจับกุมผู้กระทำผิดตามข้อ
๒๑
ของระเบียบกระทรวงการคลังว่าด้วยการจ่ายเงินรางวัลในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕ ให้ฝ่ายการเงินและบัญชี กรมการขนส่งทางบก
หรือเจ้าหน้าที่การเงินและบัญชีของสำนักงานขนส่งจังหวัด แล้วแต่กรณี
ดำเนินการโอนเงินรางวัลรอการจ่ายเป็นรายได้แผ่นดิน
และเบิกหักผลักส่งนำส่งเป็นรายได้แผ่นดินต่อไป

ข้อ ๑๐ 
ในกรณีส่งผู้ต้องหาให้พนักงานสอบสวนดำเนินคดี
ให้ผู้ตรวจการผู้จับกุมมีหน้าที่ติดตามผลคดี และจัดให้มีการรับรองผลคดีตามข้อ ๑๕
ของระเบียบกระทรวงการคลังว่าด้วยการจ่ายเงินรางวัลในคดีจับกุมผู้กระทำผิดตามกฎหมายเกี่ยวกับการขนส่งทางบกและการเดินเรือ
พ.ศ. ๒๕๓๕ แล้วรายงานผู้มีอำนาจรับแจ้งความต่อไป

ข้อ ๑๑  การขอรับเงินรางวัล ให้ผู้แจ้งความนำจับหรือผู้ตรวจการผู้จับกุม
ซึ่งมีสิทธิได้รับเงินรางวัลและประสงค์จะขอรับเงินรางวัล
ยื่นคำขอรับเงินรางวัลตามแบบที่กรมการขนส่งทางบกกำหนดไว้แนบท้ายระเบียบนี้ต่อผู้มีอำนาจขอรับเงินรางวัลนำจับภายในหกสิบวันนับจากวันที่คดีถึงที่สุด

ข้อ ๑๒  เมื่อผู้มีอำนาจรับคำขอรับเงินรางวัลนำจับได้รับคำขอตามข้อ
๑๑ แล้ว ให้ทำการตรวจสอบคำขอดังกล่าว
และเมื่อเห็นว่าผู้รับเงินรางวัลมีสิทธิได้รับเงินรางวัลโดยถูกต้องก็ให้นำเสนออธิบดีกรมการขนส่งทางบกหรือผู้ซึ่งอธิบดีกรมการขนส่งทางบกมอบหมาย
เพื่อพิจารณาอนุมัติให้จ่ายเงินรางวัลแก่ผู้ยื่นคำขอต่อไป
สำหรับการขอรับเงินรางวัลในเขตจังหวัดอื่นนอกจากกรุงเทพมหานคร
เมื่อผู้มีอำนาจรับคำขอรับเงินรางวัลนำจับทำการตรวจสอบแล้ว
ให้รวบรวมส่งไปฝ่ายนิติการ สำนักงานเลขานุการกรม กรมการขนส่งทางบก
เพื่อนำเสนออธิบดีกรมการขนส่งทางบกหรือผู้ซึ่งอธิบดีกรมการขนส่งทางบกมอบหมายเพื่อพิจารณาอนุมัติให้จ่ายเงินรางวัลแก่ผู้ยื่นคำขอต่อไป

ให้ไว้
ณ วันที่ ๑๓ พฤศจิกายน พ.ศ. ๒๕๓๕
ศรีพร  คำหมาย
อธิบดีกรมการขนส่งทางบก

[เอกสารแนบท้าย]

๑. 
บันทึกการรับแจ้งความนำจับ
๒. 
รายงานการจับกุมคดีที่มีผู้แจ้งความนำจับ
๓. 
คำขอรับเงินรางวัลนำจับ

(ดูข้อมูลจากภาพกฎหมาย)

สรัลพร/พิมพ์
๑
พฤษภาคม ๒๕๕๑
รัศม์วรรณวลัย/ตรวจ
๒
พฤษภาคม ๒๕๕๑

[๑]
ราชกิจจานุเบกษา เล่ม ๑๐๙/ตอนที่ ๑๑๙/หน้า ๒๐/๑๔ ธันวาคม ๒๕๓๕